钦定古今图书集成/理学汇编/字学典/第100卷 > 虞世南
## 钦定古今图书集成/理学汇编/字学典/第100卷 > 虞世南

按《旧唐书》本传：“虞世南，字伯施，越州馀姚人。性沉静
寡欲，笃志勤学，善属文。同郡沙门智永善王羲之书，
世南师焉，妙得其体，由是声名藉甚。隋大业初，授秘
书郎。太宗引为秦府参军，弘文馆学士。尝命写《列女
传》以装屏风，于时无本，世南暗疏之，不失一字。太宗
尝称世南五绝：一曰德行，二曰忠直，三曰博学，四曰
‘文学’”，五曰“书翰。”授银青光禄大夫，谥曰“文懿。”

按《书断》：“虞世南书，得大令之宏规，含五方之正色，姿
荣秀出，智勇在焉。秀岭危峰，处处间起，行、草之际，尤
所偏工。伯施隶、行书入妙。”

按《宣和书谱》：“释智永善书，得王羲之法，世南往师焉，
于是专心不懈，妙得其体。晚年正书，遂与王羲之相
后先。当时与欧阳询皆以书称，议者以谓欧之与虞，
智均力敌，亦犹韩卢之追东郭㕙也。虞则内含刚柔，
欧则外露筋骨。君子藏器，以虞为优。尝作《笔髓》，学者
多宗焉。有《孔子庙堂碑》《千佛铭》《师子赋》《昭陵刻石铭》”、
《嘉瑞赋》，最闻于时，然世南虽以正书见称，而行字出
奇处，亦不在名流下，此所得惟多行字耳。今御府所
藏一十有三：行书：“《积年帖》，《借乳钵帖》，《枕卧帖》，《蔬会帖》，
《翰墨帖》，《贤士帖》，三《汝南公主铭》，槁草书《论道帖》”，《关内
帖》，《前书帖》，临张芝《平复帖》。

按《金壶记》。虞世南曰：“余昔梦吞笔，后梦张芝指为一
道字，方悟其书也。”

按《黄山谷集》：“虞永兴尝被中画腹书，末年尤妙。”
按《金薤琳琅》：“予尝见世南真迹，谓以孔子庙堂碑石
本进呈，太宗特赐王羲之黄银印一颗。”世南之书，贵
重当时如此。

按《书学传授》，世南传欧阳率更询、褚河南遂良，遂良
传薛少保稷，是为贞观四家。